“แท็กซี่” มีหนาว! ขนส่งฯพร้อมดัน “Grab” ถูกกฎหมาย รับลูกนโยบาย “ภูมิใจไทย”
“แท็กซี่” มีหนาว! ขนส่งฯพร้อมดัน “Grab” ถูกกฎหมาย รับลูกนโยบาย “ภูมิใจไทย”
“แท็กซี่” มีหนาว! ขนส่งฯพร้อมดัน “Grab” ถูกกฎหมาย รับลูกนโยบาย “ภูมิใจไทย”
20 มิ.ย. 2562

นายกมล บูรณพงศ์ รองอธิบดีกรมการขนส่งทางบก (ขบ.) เปิดเผยว่า จากกรณีที่นายอนุทิน ชาญวีรกูล หัวหน้าพรรคภูมิใจไทย ให้สัมภาษณ์ถึงกรณีที่ผู้บริหารพรรคติดโผรายชื่อในตำแหน่งรัฐมนตรีกระทรวงคมนาคมคนใหม่ว่านโยบายทำให้แอพพลิเคชั่นบริการขนส่งแกร็บ (Grab) ถูกกฎหมายนั้นจะเดินหน้าตามที่หาเสียงไว้ทั้งแกร็บแท็กซี่ (GrabTaxi), แกร็บไบค์ (GrabBike) แล้วอาจจะมีแกร็บโบ๊ท (GrabBoat) ทางเรือด้วย หากจะทำจริงเพียงแก้กฎกระทรวงเท่านั้น
ส่วนปัญหาระหว่างวินจักรยานยนต์ (จยย.) รับจ้างสาธารณะ และรถแท็กซี่รายเดิมกับผู้ขับขี่แกร็บจะมีมาตรการดูแล เชื่อมั่นในความสามารถของตนในการประสานผลประโยชน์ให้ทุกฝ่ายพึงพอใจในสถานะของแต่ละสถานะ มั่นใจว่าทีมงานพร้อมทำงานให้เกิดขึ้นจริงนั้น ขบ. เตรียมรับมอบนโยบายดำเนินการแกร็บให้ถูกกฎหมาย
ขณะนี้เตรียมการทำงานของทีมงานคณะกรรมการทางด้านกฎหมาย ส่วนหนึ่งมีการศึกษาเบื้องต้นมาพอสมควร หากในเชิงนโยบายจะมีการมอบหมายให้ดำเนินการเรื่องดังกล่าว ส่วนเรื่องการแก้กฎกระทรวงเพียงอย่างเดียวแล้วจะใช้ได้เลยหรือไม่นั้น คงยังไม่เพียงพอ เนื่องจากจำเป็นต้องแก้ไขเรื่องตัวกฎหมายพระราชบัญญัติขนส่งด้วย เรื่องระยะเวลาดำเนินการคงควบคุมไม่ได้
อย่างไรก็ตามคงต้องจำลองโมเดลการให้บริการแกร็บในต่างประเทศมาปรับใช้กับประเทศไทย เช่น ในอังกฤษ ออสเตรเลียและสหรัฐอเมริกา ว่าในแต่ละประเทศมีการใช้ผ่านแอพพลิเคชั่นอย่างไร แล้วเรื่องการกำกับดูแลนั้นผู้ขับขี่จะต้องมีใบขับขี่สาธารณะหรือไม่ หรืออาจเปลี่ยนใบขับขี่บุคคลเป็นใบขับขี่สาธารณะให้กับผู้ขับขี่แกร็บนั้นจะต้องกำหนดความรับผิดชอบเพิ่มเติมอย่างไรบ้าง ขบ.จะกำกับดูแลได้มากน้อยแค่ไหน
ส่วนกรณีที่มีคนร้องเรียนว่าแอพฯ เรียกใช้บริการรถแท็กซี่ชื่อว่าแท็กซี่โอเค (TAXI OK) ซึ่งเป็นแอพฯ ที่ ขบ. พัฒนาให้คล้ายกับแอพฯ ของแกร็บ เพื่อเรียกรถแท็กซี่สาธารณะที่ถูกต้อง ซึ่งมีประชาชนร้องเรียนว่าไม่สามารถเรียกแท็กซี่ในระบบให้มารับได้จริง หรือการกดเรียกแล้วแต่ไม่มีแท็กซี่รับออเดอร์ ขณะนี้ ขบ.ได้ขยายผลและทำงานร่วมกับทีมงานด้านนี้เพื่อพัฒนาปรับปรุงระบบต่อไป